རང་ཅག་བོད་ཀྱི་མེས་པོ་ཚོས་འཚོ་གནས་དང་འཕེལ་རིམ་གྱི་དགོས་མཁོར་གཞིགས་ནས་འབྱུང་བའི་རིགས་པ་ངེས་པ་དོན་གྱིས་རྟོགས་ཡོད་པ་ནི།ས་སྐྱ་བསོད་ནམས་རྒྱལ་མཚན་གྱིས་མཛད་པའི་རྒྱལ་རབས་གསལ་བའི་མེ་ལོང་ལས།ཕྱི་སྣོད་ཀྱི་འཇིག་རྟེན་གྱི་ཁམས་འདི་ནམ་མཁའ་སྟོང་པ་མཐའ་ལས་འདས་པ་ཞིག་ཡོད་པ་ལས།རླུང་གི་དཀྱིལ་འཁོར་ཁ་དོག་སྔོ་སྐྱ་ཤིན་ཏུ་སྲ་བ།རྔམས་སུ་དཔག་ཚད་ས་ཡ་དྲུག་འབུམ་དང་།རྒྱར་གྲངས་མེད་པ་ཅིག་ཆགས་སོ།ཞེས་གསུངས་པ་བཞིན།རང་ཅག་རྣམས་འཚོ་སྡོད་བྱེད་ཡུལ་གྱི་སའི་གོ་ལ་འདི་ཐོག་མར་ཆགས་པའི་སྐབས་སུ་བར་སྣང་སྟོང་པའི་དབྱིངས་ན།ཕྱོགས་བཅུ་སོ་སོ་ནས་རླུང་ལངས་པ་ཕན་ཚུན་ཤུགས་ཆེན་པོས་བརྡབ་ཅིང་འཕུལ་བ་ལ་བརྟེན་ནས་རྡོ་རྗེས་ཀྱང་གཞིགས་པ་མི་ནུས་པའི་སྲ་ཞིང་ཤིན་ཏུ་འཐས་པའི་རླུང་གི་དཀྱིལ་འཁོར་ཆགས།དེའི་སྟེང་དུ་ནམ་མཁའ་སྤྲིན་སྟུག་པོ་ཆགས་པ་ལས་ཆར་གྱི་རྒྱུན་འབབ་པར་རླུང་གིས་བསྐྱོར་བའི་ཆུའི་ཕུང་པོ་ཆེན་པོ་གནས་པ་དེ།རླུང་གིས་བསྲུབས་པའི་རྐྱེན་གྱིས་དེའི་སྟེང་དུ་དབང་ཆེན་གསེར་གྱི་ས་གཞི་ཆགས།དེའི་སྟེང་དུ་སྔར་བཞིན་ཆར་གྱི་རྒྱུན་བབས་པས་ཕྱིའི་རྒྱ་མཚོ་ཆེན་པོར་གྱུར་པ་དེ་ལ་རིམ་བཞིན་མཚམས་མཚམས་སུ་རླུང་ལངས་པས་ཉེ་བར་བསྲུབས་པའི་རྐྱེན་གྱིས་ཁམས་ཀྱི་བྱེ་བྲག་རབ་འབྲིང་ཐ་གསུམ་བྱུང་བ་ལས།ཁམས་རབ་ལ་རིན་པོ་ཆེའི་རང་བཞིན་ཅན་གྱི་རྡོའི་རིགས་རྣམས་དང་།ཁམས་འབྲིང་བ་ལ་གསེར་དངུལ་ལ་སོགས་ལྕགས་རིགས་རྣམས་དང་།ཁམས་ཐ་མ་ལས་སྐམ་ས་ཆེན་པོ་འདི་དག་བྱུང་བར་བཤད་ཅིང་།རླུང་མེ་ཆུ་སའི་དཀྱིལ་འཁོར་ཆེན་པོ་བཞི་ལྡན་གྱི་སའི་གོ་ལ་དང་།དེ་བཞིན་ཏུ་ཉི་ཟླ་རྒྱུ་སྐར་ལ་སོགས་པའི་འཇིག་རྟེན་ཁམས་ཀྱི་དངོས་པོ་འདི་དག་ཐམས་ཅད་ཐོག་མར་ཆགས་པའི་འགོ་བརྩམས་པ་ནས།སྐད་ཅིག་གཉིས་པ་མི་གནས་པ་མི་རྟག་པ་འགྱུར་བའི་རང་བཞིན་ཡིད་ཏེ།དེའང་རིམ་བཞིན་འཕེལ་ཞིང་རྒྱས་པ་སྟེ་ཆགས་པའི་གནས་སྐབས་དང་།ཟད་ཅིང་རྒུད་པ་སྟེ་འཇིག་པའི་གནས་སྐབས་གཉིས་ཀྱིས་ཕྱི་སྣོད་འཇིག་རྟེན་ཁམས་ཀྱི་དངོས་པོ་ཐམས་ཅད་ངོ་བོ་ཕན་ཚུན་བསྒྱུར་ཞིང་ཡོད་པའོ།དེའི་ཕྱིར་ན་ཕྱི་འཇིག་རྟེན་ཁམས་འདི་ལ་རང་བཞིན་གྱི་ངོ་བོ་མི་འདྲ་བ་དང་།རྣམ་པ་མི་འདྲ་བ།ནུས་པ་མི་འདྲ་བ།བྱེད་ལས་མི་འདྲ་བ་བཅས་ཀྱི་དངོས་པོ་མི་འདྲ་བ་སྣ་ཚོགས་ཞིག་ཡོད་པ་དེ་དག་ཐམས་ཅད་མདོར་བསྡུས་ན་འབྱུང་བ་བཞི་ཡིས་སྐྱེད་པ་ཤ་སྟག་གོ།དཔལ་དུས་ཀྱི་འཁོར་ལོ་ལས།ཕྱི་སྣོད་ཀྱི་འཇིག་རྟེན་ཆགས་གནས་འཇིག་གསུམ་དང་ནང་བཅུད་ཀྱི་སེམས་ཅན་གྱི་སྐྱེ་རྒ་ན་འཆི་སོགས་ཀྱང་འབྱུང་བས་བྱེད་པར་གསུངས་ལ།དེ་ནི་ཐོག་མར་འབྱུང་བ་རྣམས་ཕན་ཚུན་གཅིག་གྲོགས་གཅིག་གི་བྱས་ཏེ་གྲུབ།བར་དུ་ཤེད་མཉམ་གྱི་ཚུལ་དུ་གནས།ཐ་མར་གཅིག་གཤེད་གཅིག་གིས་བྱས་ཏེ་སོ་སོར་འབྲལ་ནས་སྲོག་འདོར་བ་ནི་ཆོས་ཉིད་དོ།ཞེས་གསུངས་པ་ལྟར་རོ།།